ปลูกสละน้ำผึ้งสร้างรายได้ช่วงโควิด เกษตรกรบุดี ยะลา
เกษตรกร บ้านพงยาวี ม.7 ต.บุดี อ.เมือง จ.ยะลา หนึ่งในเกษตรกรที่ได้ปลูกสละน้ำผึ้งตามแนวทางเกษตรอินทรีย์ ใช้วิธีธรรมชาติเลี้ยงผึ้งชันโรงในสวนไว้ผสมเกสรจนประสบผลสำเร็จ ได้ผลผลิตสละลูกโตจำนวนมาก สามารถเก็บผลผลิตส่งขาย สร้างรายได้เพิ่มให้ครอบครัวในช่วงสถานการณ์โควิด-19นายคอเซ็ง โต๊ะแง เกษตรกร บ้านพงยาวี ต.บุดี บอกว่า สละน้ำผึ้งที่ปลูกจะเป็นแบบปลอดสารเคมี ไม่ใช้สารเคมีทุกชนิด พูดง่ายๆ เป็นสละอินทรีย์ อาศัยชันโรง ผึ้งโพรงที่เลี้ยงไว้ในสวน มาผสมเกสรจากดอกบานไปถึงระยะ 3 เดือน ก็จะให้ผลผลิต การปลูกสละที่ได้ช่อใหญ่ ลูกใหญ่นี้ อาศัยผึ้งชันโรงช่วยผสมเกสร ใช้ธรรมชาติล้วนๆ ไม่ใช้สารเคมี ส่วนระยะเก็บเกี่ยวที่เหมาะสม ความสุกถ้าประมาณ 75% ผลผลิตจะไม่ร่วงจากช่อจากทะลายช่อจะสวย ได้ราคาดี แต่ถ้า 80% ขึ้นไปจะสุกมากร่วงง่าย ไม่เป็นช่อสวยสำหรับรสชาติสละน้ำผึ้งนั้น เนื้อจะหอม อร่อย กรอบ นอกจากสละน้ำผึ้งแล้ว ก็ยังปลูกสละสายพันธุ์อินโดผสมด้วย แต่สายพันธุ์นี้จะต้องผสมพันธุ์อย่างเดียว โดยนำเกสรตัวผู้มาใส่ในเกสรตัวเมีย จะต่างกับสละน้ำผึ้ง ไม่ต้องผสม ใช้ธรรมชาติไม่ต้องผสมเองนอกจากจะปลูกสละขายผลผลิต สร้างรายได้แล้ว นายคอเซ็งฯ ยังได้ขยายพันธุ์ นำเมล็ดสละน้ำผึ้งมาเพาะขายในราคาต้นละ 30 บาท เพื่อเสริมรายได้อีกทางหนึ่งด้วย สำหรับผู้ที่สนใจอยากจะศึกษาในเรื่องของการปลูกสละน้ำผึ้ง หรือจะซื้อต้นพันธุ์ไปปลูก ก็สามารถติดต่อได้โดยตรงที่เบอร์ 08-9975-1159